CELEX: 32021R0238
Language: el
Date: 2021-02-16 00:00:00
Title: Εκτελεστικός κανονισμός (ΕΕ) 2021/238 της Επιτροπής της 16ης Φεβρουαρίου 2021 για την τροποποίηση του εκτελεστικού κανονισμού (ΕΕ) 2020/532 σχετικά με παρέκκλιση από τους εκτελεστικούς κανονισμούς (ΕΕ) αριθ. 180/2014 και (ΕΕ) αριθ. 181/2014 όσον αφορά τους ελέγχους ειδικών μέτρων για τη γεωργία στις εξόχως απόκεντρες περιοχές της Ένωσης και στα μικρά νησιά του Αιγαίου

17.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 56/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/238 ΤΗΣ ΕΠΙΤΡΟΠΗΣ
         της 16ης Φεβρουαρίου 2021
         για την τροποποίηση του εκτελεστικού κανονισμού (ΕΕ) 2020/532 σχετικά με παρέκκλιση από τους εκτελεστικούς κανονισμούς (ΕΕ) αριθ. 180/2014 και (ΕΕ) αριθ. 181/2014 όσον αφορά τους ελέγχους ειδικών μέτρων για τη γεωργία στις εξόχως απόκεντρες περιοχές της Ένωσης και στα μικρά νησιά του Αιγαίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 62 παράγραφος 2 πρώτο εδάφιο στοιχεία α) και β),
         Έχοντας υπόψη τον κανονισμό (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης και για την κατάργηση του κανονισμού (ΕΚ) αριθ. 247/2006 του Συμβουλίου (2), και ιδίως το άρθρο 8 και το άρθρο 18 παράγραφος 1 δεύτερο εδάφιο,
         Έχοντας υπόψη τον κανονισμό (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για την κατάργηση του κανονισμού (ΕΚ) αριθ. 1405/2006 του Συμβουλίου (3), και ιδίως το άρθρο 7, το άρθρο 11 παράγραφος 3 και το άρθρο 14 παράγραφος 1 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Λόγω της πανδημίας COVID-19 και των εκτεταμένων περιορισμών στις μετακινήσεις που εφαρμόζονται στα κράτη μέλη, έχουν ανακύψει σε όλα τα κράτη μέλη εξαιρετικές διοικητικές δυσκολίες όσον αφορά τον σχεδιασμό και την εκτέλεση έγκαιρων επιτόπιων ελέγχων στον απαιτούμενο αριθμό.
                  
               
                     (2)
                  
                  
                     Λόγω του πρωτόγνωρου χαρακτήρα αυτών των περιστάσεων, ήταν αναγκαίο να αμβλυνθούν οι εν λόγω δυσκολίες με τη θέσπιση παρεκκλίσεων από διάφορους εκτελεστικούς κανονισμούς που εφαρμόζονται στον τομέα της κοινής γεωργικής πολιτικής όσον αφορά ορισμένους διοικητικούς και επιτόπιους ελέγχους.
                  
               
                     (3)
                  
                  
                     Ο εκτελεστικός κανονισμός (ΕΕ) 2020/532 της Επιτροπής (4) περιλαμβάνει παρεκκλίσεις, μεταξύ άλλων, από τους εκτελεστικούς κανονισμούς (ΕΕ) αριθ. 809/2014 (5), (ΕΕ) αριθ. 180/2014 (6) και (ΕΕ) αριθ. 181/2014 της Επιτροπής (7).
                  
               
                     (4)
                  
                  
                     Το άρθρο 22 του εκτελεστικού κανονισμού (ΕΕ) αριθ. 180/2014 και το άρθρο 20 του εκτελεστικού κανονισμού (ΕΕ) αριθ. 181/2014 προβλέπουν ότι, σε όλες τις ενδεδειγμένες περιπτώσεις, τα ενδιαφερόμενα κράτη μέλη προσφεύγουν στο ολοκληρωμένο σύστημα διαχείρισης και ελέγχου κατά τη διενέργεια ελέγχων σχετικά με ειδικά μέτρα για τη γεωργία στις εξόχως απόκεντρες περιοχές της Ένωσης και στα μικρά νησιά του Αιγαίου. Ως εκ τούτου, οι παρεκκλίσεις που προβλέπονται στο κεφάλαιο I του εκτελεστικού κανονισμού (ΕΕ) 2020/532 όσον αφορά τους ελέγχους που διενεργούνται στο πλαίσιο του ολοκληρωμένου συστήματος διαχείρισης και ελέγχου για τις άμεσες ενισχύσεις και την πολλαπλή συμμόρφωση ισχύουν, τηρουμένων των αναλογιών, για τους εν λόγω ελέγχους.
                  
               
                     (5)
                  
                  
                     Ωστόσο, δεδομένου ότι ορισμένοι επιτόπιοι έλεγχοι σχετικά με ειδικά μέτρα για τη γεωργία στις εξόχως απόκεντρες περιοχές της Ένωσης και στα μικρά νησιά του Αιγαίου διενεργούνται εκτός του ολοκληρωμένου συστήματος διαχείρισης και ελέγχου, οι παρεκκλίσεις που προβλέπονται στο κεφάλαιο II του εκτελεστικού κανονισμού (ΕΕ) 2020/532 φαίνεται ότι δεν επαρκούν για την αντιμετώπιση των δυσκολιών που ανέκυψαν κατά τη διενέργεια των επιτόπιων ελέγχων με ακρίβεια και εντός της προθεσμίας, ιδίως λαμβανομένης υπόψη της γεωγραφικής απομόνωσης των εξόχως απόκεντρων περιοχών.
                  
               
                     (6)
                  
                  
                     Ως εκ τούτου, είναι σκόπιμο να επεκταθούν οι παρεκκλίσεις που αναφέρονται στο κεφάλαιο II του εκτελεστικού κανονισμού (ΕΕ) 2020/532 στη χρήση εναλλακτικών αποδεικτικών στοιχείων και/ή προσαρμοσμένου χρονοδιαγράμματος, υπό την προϋπόθεση ότι οι εν λόγω παρεκκλίσεις θα μπορούσαν να χρησιμεύσουν για την επαλήθευση της ορθής εφαρμογής των μέτρων, διατηρώντας παράλληλα κατάλληλο επίπεδο διασφάλισης.
                  
               
                     (7)
                  
                  
                     Δεδομένου ότι ο παρών κανονισμός προβλέπει πρόσθετη παρέκκλιση από τους εκτελεστικούς κανονισμούς (ΕΕ) αριθ. 180/2014 και (ΕΕ) αριθ. 181/2014 όσον αφορά το έτος υποβολής αιτήσεων 2020 λόγω της πανδημίας COVID-19, θα πρέπει να τεθεί σε ισχύ την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης και να εφαρμοστεί αναδρομικά από την ίδια ημερομηνία με τον εκτελεστικό κανονισμό (ΕΕ) 2020/532.
                  
               
                     (8)
                  
                  
                     Το άρθρο 59 παράγραφος 5 του κανονισμού (ΕΕ) αριθ. 1306/2013 προβλέπει ότι τα κράτη μέλη εξασφαλίζουν ένα ελάχιστο επίπεδο επιτόπιων ελέγχων που απαιτείται για την αποτελεσματική διαχείριση των κινδύνων, το οποίο αυξάνουν όταν απαιτείται. Λαμβανομένης υπόψη της φύσης των υποχρεώσεων αυτών και της αναλογικότητας των προσπαθειών ελέγχου υπό τις περιστάσεις της πανδημίας COVID-19, θα πρέπει να επιτραπεί στα κράτη μέλη που κάνουν χρήση των παρεκκλίσεων που προβλέπονται στον εκτελεστικό κανονισμό (ΕΕ) 2020/532 να μην λαμβάνουν υπόψη, όσον αφορά το επόμενο έτος υποβολής αιτήσεων, τα αποτελέσματα των ελέγχων που διενεργήθηκαν. Ωστόσο, η αύξηση των ποσοστών ελέγχων που θα έπρεπε να εφαρμοστεί το έτος υποβολής αιτήσεων 2020 θα πρέπει να εφαρμόζεται μέσω αντίστοιχης αύξησης το έτος υποβολής αιτήσεων 2021.
                  
               
                     (9)
                  
                  
                     Συνεπώς, ο εκτελεστικός κανονισμός (ΕΕ) 2020/532 θα πρέπει να τροποποιηθεί αναλόγως.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2020/532 τροποποιείται ως εξής:
            
                        1)
                     
                     
                        στο άρθρο 12 προστίθενται οι ακόλουθες παράγραφοι:
                        
                           «5.   Κατά παρέκκλιση από το άρθρο 16 παράγραφος 2 και το άρθρο 22 του εκτελεστικού κανονισμού (ΕΕ) αριθ. 180/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 τα κράτη μέλη δεν είναι σε θέση να διενεργήσουν επιτόπιους ελέγχους όσον αφορά τα ειδικά μέτρα υπέρ των εξόχως απόκεντρων περιοχών, σύμφωνα με τους κανόνες που ορίζονται στα εν λόγω άρθρα, τα κράτη μέλη μπορούν να αποφασίσουν:
                           
                                       α)
                                    
                                    
                                       να υποκαταστήσουν τους επιτόπιους ελέγχους με τη χρήση νέων τεχνολογιών, συμπεριλαμβανομένων φωτογραφιών με γεωσήμανση, φωτογραφιών που φέρουν ημερομηνία, εκθέσεων από επιτηρήσεις με μη επανδρωμένα αεροσκάφη οι οποίες φέρουν ημερομηνία, βιντεοδιασκέψεων με τους δικαιούχους ή οποιωνδήποτε σχετικών αποδεικτικών εγγράφων που θα μπορούσαν να χρησιμεύσουν ως υποστηρικτικά στοιχεία κατά την επαλήθευση της ορθής εφαρμογής των μέτρων·
                                    
                                 
                                       β)
                                    
                                    
                                       να διενεργήσουν τους εν λόγω ελέγχους για το έτος υποβολής αιτήσεων 2020 ανά πάσα στιγμή εντός του έτους, στον βαθμό που εξακολουθούν να καθιστούν δυνατό τον έλεγχο των όρων επιλεξιμότητας, μεταξύ άλλων μετά τη χορήγηση της τελικής πληρωμής.
                                    
                                 Τα κράτη μέλη που κάνουν χρήση των παρεκκλίσεων που προβλέπονται στο πρώτο εδάφιο, και ιδίως αλλάζουν το χρονοδιάγραμμα των ελέγχων ή μειώνουν τον αριθμό τους, καθορίζουν διαδικασίες για τη χρήση εναλλακτικής μεθοδολογίας, προκειμένου να διατηρηθεί το κατάλληλο επίπεδο διασφάλισης όσον αφορά τη νομιμότητα και την κανονικότητα των δαπανών και τη συμμόρφωση με τις απαιτήσεις και τα πρότυπα της πολλαπλής συμμόρφωσης.
                        
                        
                           6.   Τα αποτελέσματα των ελέγχων που διενεργούνται σύμφωνα με τις παραγράφους 2 και 4 του παρόντος άρθρου δεν λαμβάνονται υπόψη όσον αφορά το επόμενο έτος υποβολής αιτήσεων για τους σκοπούς του άρθρου 59 παράγραφος 5 του κανονισμού (ΕΕ) αριθ. 1306/2013. Ωστόσο, η αύξηση των ποσοστών ελέγχων που θα έπρεπε να εφαρμοστεί το έτος υποβολής αιτήσεων 2020 σύμφωνα με το άρθρο 59 παράγραφος 5 του εν λόγω κανονισμού, εφαρμόζεται μέσω αντίστοιχης αύξησης το έτος υποβολής αιτήσεων 2021.»·
                        
                     
                  
                        2)
                     
                     
                        στο άρθρο 13 προστίθενται οι ακόλουθες παράγραφοι:
                        
                           «5.   Κατά παρέκκλιση από το άρθρο 13 παράγραφος 2 και το άρθρο 20 του εκτελεστικού κανονισμού (ΕΕ) αριθ. 181/2014, όταν λόγω των μέτρων που έχουν θεσπιστεί για την αντιμετώπιση της πανδημίας COVID-19 η Ελλάδα δεν είναι σε θέση να διενεργήσει επιτόπιους ελέγχους όσον αφορά τα ειδικά μέτρα υπέρ των μικρών νησιών του Αιγαίου, σύμφωνα με τους κανόνες που ορίζονται στα εν λόγω άρθρα, η Ελλάδα μπορεί να αποφασίσει:
                           
                                       α)
                                    
                                    
                                       να υποκαταστήσει τους επιτόπιους ελέγχους με τη χρήση νέων τεχνολογιών, συμπεριλαμβανομένων φωτογραφιών με γεωσήμανση, φωτογραφιών που φέρουν ημερομηνία, εκθέσεων από επιτηρήσεις με μη επανδρωμένα αεροσκάφη οι οποίες φέρουν ημερομηνία, βιντεοδιασκέψεων με τους δικαιούχους ή οποιωνδήποτε σχετικών αποδεικτικών εγγράφων που θα μπορούσαν να χρησιμεύσουν ως υποστηρικτικά στοιχεία κατά την επαλήθευση της ορθής εφαρμογής των μέτρων·
                                    
                                 
                                       β)
                                    
                                    
                                       να διενεργήσουν τους εν λόγω ελέγχους για το έτος υποβολής αιτήσεων 2020 ανά πάσα στιγμή εντός του έτους, στον βαθμό που εξακολουθούν να καθιστούν δυνατό τον έλεγχο των όρων επιλεξιμότητας, μεταξύ άλλων μετά τη χορήγηση της τελικής πληρωμής.
                                    
                                 Σε περίπτωση που κάνει χρήση των παρεκκλίσεων που προβλέπονται στο πρώτο εδάφιο, και ιδίως αλλάζει το χρονοδιάγραμμα των ελέγχων ή μειώνει τον αριθμό τους, η Ελλάδα καθορίζει διαδικασίες για τη χρήση εναλλακτικής μεθοδολογίας, προκειμένου να διατηρηθεί το κατάλληλο επίπεδο διασφάλισης όσον αφορά τη νομιμότητα και την κανονικότητα των δαπανών και τη συμμόρφωση με τις απαιτήσεις και τα πρότυπα της πολλαπλής συμμόρφωσης.
                        
                        
                           6.   Τα αποτελέσματα των ελέγχων που διενεργούνται σύμφωνα με τις παραγράφους 2 και 4 του παρόντος άρθρου δεν λαμβάνονται υπόψη όσον αφορά το επόμενο έτος υποβολής αιτήσεων για τους σκοπούς του άρθρου 59 παράγραφος 5 του κανονισμού (ΕΕ) αριθ. 1306/2013. Ωστόσο, η αύξηση των ποσοστών ελέγχων που θα έπρεπε να εφαρμοστεί το έτος υποβολής αιτήσεων 2020 σύμφωνα με την εν λόγω διάταξη, εφαρμόζεται μέσω αντίστοιχης αύξησης το έτος υποβολής αιτήσεων 2021.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 20ή Απριλίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 16 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 549.
         
            (2)  ΕΕ L 78 της 20.3.2013, σ. 23.
         
            (3)  ΕΕ L 78 της 20.3.2013, σ. 41.
         
            (4)  Εκτελεστικός κανονισμός (ΕΕ) 2020/532 της Επιτροπής, της 16ης Απριλίου 2020, σχετικά με παρέκκλιση, για το έτος 2020, από τους εκτελεστικούς κανονισμούς (ΕΕ) αριθ. 809/2014, (ΕΕ) αριθ. 180/2014, (ΕΕ) αριθ. 181/2014, (ΕΕ) 2017/892, (ΕΕ) 2016/1150, (ΕΕ) 2018/274, (ΕΕ) 2017/39, (ΕΕ) 2015/1368 και (ΕΕ) 2016/1240 όσον αφορά ορισμένους διοικητικούς και επιτόπιους ελέγχους που πραγματοποιούνται στο πλαίσιο της κοινής γεωργικής πολιτικής (ΕΕ L 119 της 17.4.2020, σ. 3).
         
            (5)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).
         
            (6)  Εκτελεστικός κανονισμός (ΕΕ) αριθ. 180/2014 της Επιτροπής, της 20ής Φεβρουαρίου 2014, σχετικά με τη θέσπιση κανόνων εφαρμογής του κανονισμού (ΕΕ) αριθ. 228/2013 του Ευρωπαϊκού Κοινοβουλίου και του Συμβουλίου για τον καθορισμό ειδικών μέτρων για τη γεωργία στις εξόχως απόκεντρες περιοχές της Ένωσης (ΕΕ L 63 της 4.3.2014, σ. 13).
         
            (7)  Εκτελεστικός κανονισμός (ΕΕ) αριθ. 181/2014 της Επιτροπής, της 20ής Φεβρουαρίου 2014, για τη θέσπιση κανόνων εφαρμογής του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 63 της 4.3.2014, σ. 53).